Rozhodnutie Komisie
z 30. mája 1994
ktorým sa mení a dopĺňa rozhodnutie č. 85/377/EHS ustanovujúce typológiu spoločenstva pre poľnohospodárske farmy
(94/376/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 79/65/EHS z 15. júna 1965, ktoré zakladá sieť na zber údajov účtovníctva fariem (FADN) o príjmoch a obchodných operáciách poľnohospodárskych fariem v Európskom hospodárskom spoločenstve [1], naposledy zmenené a doplnené v nariadení (EHS) č. 3577/90 [2], najmä na jeho články 4 (4) a 11,
keďže typológia spoločenstva pre poľnohospodárske farmy, ustanovená rozhodnutím Komisie č. 85/377/EHS [3] a najmä miera hrubého zisku, je základom klasifikácie poľnohospodárskych fariem podľa ekonomickej veľkosti a typu hospodárenia v rámci zisťovania štruktúry fariem a v rámci FADN, keďže typológia spoločenstva je tiež základom pre výpočet Európskych veľkostných jednotiek (ESU) a limitov vymedzujúcich oblasť sledovania a na vypracovanie plánu výberu vykazujúcich hospodárstiev ktoré sú, alebo budú zahrnuté do FADN;
keďže výsledky zisťovaní štruktúry fariem, klasifikovaných podľa ESU a typu hospodárenia, slúžia ako základ pre prijímanie rozhodnutí v politike štruktúry fariem v rámci Spoločnej poľnohospodárskej politiky a na definovanie oblasti skúmania FADN, na základe ktorej sa uskutoční výber a váženie vzoriek fariem vo FADN; keďže výber vykazujúcich hospodárstiev pre oblasť skúmania musí byť reprezentatívny vzhľadom na ciele každej plánovanej analýzy;
keďže nariadenie Rady (EHS) č. 571/88 [4], naposledy zmenené a doplnené rozhodnutím Komisie č. 93/156/EHS [5], upravuje celý rad zisťovaní štruktúry poľnohospodárskych fariem od roku 1988 až 1997 a uvádza zoznam skúmaných charakteristík;
keďže článok 11 rozhodnutia Komisie č. 85/377/EHS uvádza, že Komisia za pomoci členských štátov prehodnotí skúsenosti získané počas aplikácie rozhodnutia aspoň každých desať rokov ako aj všetky nové potreby spoločenstva, ktoré v tejto oblasti vznikajú, keďže po takomto prehodnotení sa môžu ustanovenia rozhodnutia zmeniť a doplniť podľa potreby;
keďže štruktúra a obsah zoznamu skúmaných charakteristík pre rok 1988 až 1997 bol zmenený a doplnený tak, že sa charakteristiky nového zoznamu líšia od tých, ktoré boli skúmané počas predchádzajúcich zisťovaní, keďže typológia spoločenstva pre poľnohospodárske farmy závisí od tohto zoznamu, a preto je nevyhnutné upraviť rozhodnutie č. 85/377/EHS podľa zoznamov skúmaných charakteristík ustanovených nariadením (EHS) č. 571/88;
keďže opatrenia stanovené týmto rozhodnutím sú v súlade so stanoviskom Výboru Komisie pre informačnú sieť účtovníctva fariem so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
Prílohy II a III rozhodnutia č. 85/377/EHS sú zmenené a doplnené v súlade s jeho prílohou I a II.
Článok 2
Toto rozhodnutie sa bude uplatňovať od roku 1988.
Článok 3
Toto rozhodnutie je adresované členským štátom.
V Bruseli 30. mája 1994